b'\n_START_ARTICLE_\nAnorakk\n_START_PARAGRAPH_\nAnorakk eller parkas er ulike typer vindtette ytterjakker eller korte frakker med hette. Plaggene er tradisjonelle hettepelser hos inuitter, aleuter og samojeder. Anorakker og parkaser verner godt mot kulde og vind, og ble raskt tatt i bruk av folk som bes\xc3\xb8kte arktiske str\xc3\xb8k. Vestlige etterlikninger finnes i flere varianter. Moderne anorakker er laget av vindtette tekstiler, har hette og lommer, men ikke \xc3\xa5pning foran. De brukes som fritids- eller turantrekk og trekkes over hodet. Parkaser har ogs\xc3\xa5 hette og lommer, men er i tillegg f\xc3\xb4ret og har gjerne ogs\xc3\xa5 belte og lukning foran._NEWLINE_Anorakk er avledet av det eskimoiske anore som betyr \xc2\xabvind\xc2\xbb. Parka er et aleutisk ord som betyr \xc2\xabytterplagg av skinn\xc2\xbb.\n_START_SECTION_\nPelsplagg hos inuittene\n_START_PARAGRAPH_\nDe opprinnelige anorakkene er laget av varmt skinn, for eksempel fra sel, og foret med pels. De ble regelmessig behandlet med fiskeolje for \xc3\xa5 holde seg vanntette. De ble blant annet brukt n\xc3\xa5r inuittene jaktet eller reiste i kajakk. Sammen med lange bl\xc3\xa5 holmensbukser er anorakk i dag den vestgr\xc3\xb8nlandske festdrakt for menn.\n_START_SECTION_\nModerne, vestlige anorakker\n_START_PARAGRAPH_\nModerniserte anorakker er laget av vanntette tekstiler, men har gjerne pels rundt hettekanten for \xc3\xa5 verne ansiktet mot kald vind._NEWLINE_P\xc3\xa5 1960-tallet ble anorakken et av de fremste symbolene p\xc3\xa5 mod-kulturen i England. P\xc3\xa5 1980-tallet forsvant anorakken igjen men fikk en renessanse p\xc3\xa5 midten av 1990-tallet med bandet Oasis og britpop.'